Správa o činnosti DHZ Košolná za rok 2018

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2018 sme boli v rámci Plánu plošného rozmiestnenia síl a prostriedkov zaradení v kategórii B. Pre rok 2019 sme taktiež podali žiadosť o zaradenie do B kategórie. Ako organizácia zaradená do B kategórie sme získali v tomto roku dotácie z MVSR vo výške 3000 euro, ktoré sú určené na nákup profesionálnej - zásahovej výstroje a materiálu. V tomto roku sme zo štátnych dotácií zakúpili motorovú pílu, havarijnú súpravu a sorbenty, dva prejazdové mostíky cez hadice, 4 kusy zásahových odevov, 2 prilby, baterky, zásahové pracovné rukavice, 4 dopravné reflexné kužele a záchranné 30 m lano.
· Prezentácia - Nakúpená výstroj z dotácií MVSR
· fotografie novej techniky a výstroje
V roku 2017 bola ministrom vnútra SR odprezentovaná ďalšia forma podpory dobrovoľným hasičom v rámci projektu plošného rozmiestnenia síl a prostriedkov. Ide o poskytnutie hasičskej techniky a dotácií na prestavbu a modernizáciu hasičských zbrojníc. V spolupráci so starostom obce a obecným zastupiteľstvom sme podali žiadosť o pridelenie nového hasičského auta, žiadosť o pridelenie protipovodňového vozíka a žiadosť o poskytnutie dotácie na prestavbu hasičskej zbrojnice.  

V roku 2018 nám bol pridelený protipovodňový vozík a máme schválenú dotáciu na prestavbu hasičskej zbrojnice vo výške 30 000 euro.

· fotografie protipovodňový vozík

b. Školenia členov DHZ Košolná

Každý člen DHZ, ktorý obsluhuje hasičskú techniku a je zaradený do zásahového tímu musí mať na výkon tejto činnosti odborné školenie. Školenia členov prebiehajú v súlade s Plánom plošného rozmiestnenia síl a prostriedkov pre danú kategóriu. Každá kategória má stanovenú úroveň akcieschopnosti zásahového tímu, kde je popri požadovanej technike a výstroji stanovený i počet odborne vyškolených hasičov, strojníkov, vodičov, veliteľov. Školenie a získaná odborná spôsobilosť má limitovanú platnosť, ktorú je potrebné opakovane obnovovať. Školenia sa tým pádom stávajú neoddeliteľnou súčasťou zabezpečenia akcieschopnosti zásahového tímu.
V roku 2018 absolvovali naši členovia školenia:

· školenie Základná príprava  - Matúš Štefanovič, Lukáš Volek
· školenie pilčíkov – Peter Ševčík

· školenie veliteľov DHZ – Ľubomír Tollarovič ml.
V budúcom roku plánujeme školenie Základná príprava pre 9 členov, školenie vodičov s právom prednosti v jazde 2 členovia a školenie zdravotná príprava 2 členovia.

c. Taktické cvičenia a IMZ
Získané teoretické vedomosti na školeniach si členovia zásahového tímu prakticky trénujú a preverujú na taktických cvičeniach. V rámci roka by mal DHZ vykonať štyri taktické cvičenia, dve miestne, ktoré riadi veliteľ DHZ a dve Okrskové TC v spolupráci s viacerými DHZ, ktoré riadi Okrskový veliteľ.

V roku 2018 sme absolvovali dve miestne TC, jedno Okrskové TC a dve Inštruktážno metodické zamestnania. 
Miestne jarné TC pozostávalo z dvoch častí – teoretickej a praktickej. V rámci teoretickej časti bol vysvetlený systém zvolávania členov zásahového tímu po vyhlásení poplachu a rozdelenie úloh jednotlivým členom v tíme pri zásahu. V praktickej časti boli skontrolované a preskúšané všetky čerpadlá a požiarne striekačky.

Témou druhého miestneho taktického cvičenia bolo hasenie požiaru na zbernom dvore a zabezpečenie vody kyvadlovou dopravou. Účelom cvičenia bolo preveriť dostupnosť lokality zberného dvora hasičskou technikou, vykonať zásah a preveriť spôsob zabezpečenia dostatočného množstva vody na hasenie požiaru. Počas cvičenia bol zásahový tím rozdelený na dve družstvá. Prvé družstvo v počte 5 členov s CAS 25 Karosa vykonalo praktický zásah a hasenie požiaru na zbernom dvore, druhé družstvo v počte 2 členov s osobným automobilom Opel pripravilo stanovisko na dopĺňanie vody do CAS 25. 
Okrskové TC v Dolných Orešanoch bolo zamerané na hasenie lesného požiaru. Cvičenia sa zúčastnilo sedem DHZ.

Popri taktických cvičeniach sme sa zúčastnili na dvoch okrskových Inštruktážno metodických zamestnaniach, ktoré sa konali v Dolných Orešanoch a Horných Orešanoch. 
· fotografie z cvičení
2) Prevencia pred požiarmi, praktická činnosť pri likvidácii požiarov a živelných udalostí
a. Prevencia
V rámci prevencie je hlavnou úlohou DHZ v spolupráci s obcou vykonať preventívne prehliadky objektov, ktoré nie sú v pôsobnosti Okresného riaditeľstva HaZZ Trnava a nebytových priestorov rodinných domov. Na rok 2018 boli plánované preventívne prehliadky objektov s popisným číslom 61 až 120. Preventívne prehliadky neboli vykonané na jeseň 2018, ale v januári 2019. 

Ďalej sme v rámci prevencie zabezpečili odvysielanie rozhlasových relácií a oznamov o zvýšenom požiarnom nebezpečenstve a prezentovali sme materiály o protipožiarnej ochrane na informačnej tabuli DHZ Košolná. 

b. Výjazdy k požiarom a živelným udalostiam
Rok 2018 bol pre nás z pohľadu výjazdov k požiarom, či živelným udalostiam veľmi pokojný pretože v roku 2018 nedošlo v katastri obce Košolná k žiadnemu požiaru ani živelnej udalosti. Taktiež sme neboli vyzvaný na zásah mimo nášho územia operačným strediskom HaZZ.  
3) Práca s mládežou, hasičský šport

a. hasičský šport
V roku 2018 reprezentovalo našu organizáciu v hasičskom športe súťažné družstvo mužov a tím mladých hasičov. Úlohu súťažného družstva prevzali členovia zásahového tímu, ktorí tvoria základ nášho súťažného družstva. Súťažné družstvo mužov sa zúčastnilo jednej oficiálnej súťaže organizovanej ÚO DPO Trnava v Lošonci, kde sme obsadili 3. miesto (nebol postupový rok). Zvyšok roka sme sa venovali tímu mladých hasičov, ktorým sme pripravili celoročný tréning. V lete trénovali vonku hasičské disciplíny a tréningovo sa zúčastnili pohárových súťaží v Bíňovciach a Špačinciach - zatiaľ nemajú všetci chlapci vek dorastencov. V zime majú chlapci v spolupráci s fitnes klubom KROTON kondičnú prípravu v posilňovni v Košolnej, kde kondičný tréningový plán pre nás pripravil a tréningy vedie pán Činčura a v mesiacoch február – marec máme objednanú telocvičňu v Horných Orešanoch, kde budeme pokračovať v kondičných tréningoch a nácviku štafety. Chlapci sa okrem tréningov a súťaží zapojili aj do ďalších aktivít ako brigády, taktické cvičenie, pomoc pri akciách pre deti, kde popri exhibičných vystúpeniach ukážok požiarneho útoku pomáhali aj pri zabezpečení priebehu celej akcie.

Budúci rok bude pre tím mladých hasičov prvý oficiálny a nastúpia za DHZ Košolná v kategórii dorastenci. Budúci rok je postupový rok kedy je možnosť prebojovať sa do vyšších kôl hasičských súťaží. Robíme všetko preto, aby sme dosiahli pre organizáciu a obec čo najlepší výsledok. 

V roku 2019 by sme chceli v spolupráci s ÚO DPO Trnava zorganizovať v Košolnej Obvodové kolo súťaže DHZ.
· fotografie zo súťaží
b. práca s mládežou
Prácu s mládežou chápeme ako investíciu do budúcnosti. Nie sme veľkou obcou, nemáme v obci Základnú školu no i napriek týmto skutočnostiam hľadáme možnosti ako sa venovať deťom. Chceme dať deťom možnosť vyskúšať si prácu hasičov, robiť hasičský šport, či neskôr stať sa dobrovoľnými hasičmi.

 V súčasnej dobe nám práca s mládežou v našej obci robí dvojitú radosť. Prvý krát na akciách, ktoré sú venované deťom, druhýkrát v podobe súťažného tímu mladých hasičov, ktorý vznikol práve z detí zúčastňujúcich sa na týchto akciách.
Akcie venované deťom sme robili aj v uplynulom roku a budeme v tom aj naďalej pokračovať. Každý rok sa snažíme pripraviť pre deti atraktívnejší program a ponúknuť nové zážitky.
„Hasiči v škôlke“ –  štvrtý ročník venovaný najmenším deťom. Tento rok sme neboli na školskom dvore, ale skúsili sme pripraviť akciu pre deti na ihrisku. Tradične najväčším zážitkom je pre deti jazda v hasičskom aute. Tento rok ju mali dvakrát keďže sme deti na ihrisko priviezli i odviezli do škôlky na hasičskom aute. Deň so škôlkarmi sme otvorili ukážkou požiarneho zásahu, následne si deti vyskúšali hasičskú techniku. Pokračovali sme ukážkou požiarneho útoku a tématickými súťažnými disciplínami pre deti. Po ukončení disciplín boli vyhlásení víťazi v kategórii chlapcov a dievčat. Najlepšie výkony boli odmenené veľkými plyšákmi – hasičmi. Deťom do škôlky sme venovali hračky – hasičské auto a plyšáka dráčika požiarnika. Škôlkari sa na deň strávený s hasičmi veľmi dobre pripravili, vyrobili nám plagát a nakreslili veľa výkresov.

 „Hasiči deťom“ – piaty ročník akcie pre deti na miestnom ihrisku. Opäť sa na našej akcii zúčastnili aj hasiči z HaZZ Trnava so svojou technikou, ktorí nám v horúcom počasí pripravili spoločnú sprchu. Veľký záujem bol aj o stanovisko lukostreľby kde si deti vyskúšali streľbu z olympijských lukov na terč. Voľný čas medzi súťažami deti trávili v skákacom hrade. Hitom tohto roku bolo skupinové preťahovanie sa lanom. Za absolvovanie pripravených disciplín deti získali darček podľa vlastného výberu a balíček sladkostí. Vyvrcholením hasičských ukážok bolo exhibičné vystúpenie mladých hasičov, ktorí predviedli dva požiarne útoky. Najväčším lákadlom pre deti bola súťažná disciplína. Deti súťažili v šiestich kategóriách a víťaz každej kategórie získal trofej a diplom. Pre všetky deti bola pripravená zmrzlina a opekačka.

· fotografie z akcií
4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná organizoval v tomto roku pre občanov v obci tri akcie – ples a už spomínané akcie pre deti. V budúcom roku budeme pokračovať v týchto akciách a chceme pripraviť aj hasičskú súťaž – Obvodové kolo súťaže DHZ. 
b. verejnoprospešné práce

V oblasti verejnoprospešných prác sme v tomto roku na požiadanie občanov vykonali 2 akcie:

· júl – čistenie studne dom č. 35, Ľubomír Tollarovič
· august – čistenie studne na miestnom ihrisku
5) Starostlivosť o techniku a pridelené priestory
a. technika
V oblasti starostlivosti o techniku sme v tomto roku opäť riešili zaseknuté čerpadlo na hasičskom aute. Príčinou bola nefunkčná klapka, ktorá prepúšťala vodu z nádrže do čerpadla, čerpadlo bolo stále zavodnené čím došlo k jeho zaseknutiu. Opravu čerpadla, klapky a odvodňovacích ventilov robila firma THT Slovensko v Bratislave. Oprava stála 960 euro. Do hasičského auta boli taktiež zakúpené nové batérie v hodnote 300 euro.
Ostatnej technike bola venovaná bežná starostlivosť – kontrola a preskúšanie. Bolo urobené čistenie a premazanie PPS, výmena chladiacich kvapalín a zazimovanie.

V októbri nám bol pridelený protipovodňový vozík. Vozík obsahuje benzínové čerpadlá, elektrické čerpadlo, elektrocentrálu, svetelný stožiar. Všetka technika z vozíka bola skontrolovaná, natankovaná a preskúšaná.

V rámci obnovy techniky a výstroje bude potrebné v roku 2019 vymeniť niektoré časti súťažnej výstroje. Naposledy sa súťažná výstroj menila v roku 2013.
b. pridelené priestory
V pridelených priestoroch sme v uplynulom roku neriešili žiadnu opravu. Požiadali sme o dotáciu z MVSR na prestavbu hasičskej zbrojnice, ktorá nám bola schválená. Projektovú dokumentáciu na prestavbu hasičskej zbrojnice sme pripravili ešte v roku 2017. 
6) Členská základňa
Počet členov:
34
Muži:

30
Ženy:

4
Prijatí:

4     (Bačík Samuel, Rábara Filip, Jurenka Kristián, Mesíček Adam)
Vyradení:
7     (2 zomreli  Belica František 74, Belica Jozef 93,

5 vyradení pre nečinnosť – neprejavili záujem zostať členmi DHZ  Košolná – Imrichovič Miroslav, Široký Marek, Tranžík Roman, Jakubčík František, Mazúr Tadeáš)
Povýšenia:

11
Medaily:

2
Jubilanti:

30  Hornáková Soňa, Žigová Zuzana



svadby:  Tomáš Šatura, Žigová Zuzana (Lehotská)
Záverečné zhodnotenie činnosti
Aj napriek tomu, že sme v roku 2018 nemuseli riešiť žiadnu udalosť máme ako organizácia pestrú paletu aktivít. Od odbornej prípravy, školení a cvičení, starostlivosti o techniku a priestory, prácu s mládežou a hasičský šport až po akcie pre deti a občanov obce. Chceme pokračovať v nastolenom trende našej činnosti, nielen zachovať to, čo sme vybudovali doteraz ale najmä zabezpečiť neustály rozvoj organizácie. V posledných rokoch nám štát vytvára veľmi dobré podmienky na odborný rast a rozvoj. Je dôležité ponúknuté podmienky využiť nielen materiálne, ale zabezpečiť aj personálny a odborný rast organizácie. Na zvládnutie tejto výzvy potrebujeme aktívnych členov, ktorí vedia a chcú priložiť ruku k dielu. 

Na záver mi dovoľte poďakovať všetkým, ktorí sa v tomto roku aktívne podieľali na našej činnosti, či už členom nášho zboru ako aj občanom našej obce. Za spoluprácu taktiež ďakujem organizáciám, ktoré s nami spolupracovali, prípadne umožnili výkon našich aktivít menovite FC Sparta Košolná, fitnes klubu Kroton, Materskej škôlke Košolná, poslancom obecného zastupiteľstva, starostovi a Obecnému úradu Košolná. 








.................................................

veliteľ DHZ Košolná

        Ing. Ľubomír Tollarovič               

